Joukko europarlamentaarikkoja yli puoluerajojen yrittää kumota kesäajasta määräävän EU-direktiivin, kertoo europarlamentaarikko Heidi Hautala (vihr.).

– Parlamentissa yritämme yli puoluerajojen olevalla joukolla saada komissiota kumoamaan kellojensiirtodirektiivin. Hyötyjä kellojen siirrosta ei enää ole (vrt, energiansäästö), mutta haittoja sitäkin enemmän. Kronobiologit ovat osoittaneet, miten sisäisen kellon häirintä on vahingollista terveydelle. Viime viikolla täysistunnossa komissio lupasi tehdä ensi vuoden aikana oman vaikutusarvionsa. Toivomme, että sen tuloksena saataisiin ehdotus direktiivin kumoamisesta, Hautala kertoo Facebookissa.

Myös europarlamentaarikko Petri Sarvamaa (kok.) linjaa, että kesäajasta tulisi luopua.

Lännen Media kysyi hiljattain suomalaisten europarlamentaarikkojen mielipidettä siitä, pitäisikö EU:n luopua kesäajasta. Kolmestatoista mepistä vastasi kaksitoista, ja he kaikki olivat luopumisen kannalla, kertoo Aamulehti. Ainoastaan Jussi Halla-ahoa (ps.) ei tavoitettu.

Suomi siirtyi talvi- eli normaaliaikaan viime viikonloppuna.